Document ID: 32008D0056

DECIZIA COMISIEI
din 16 ianuarie 2008
de autorizare a statelor membre privind prelungirea autorizațiilor provizorii acordate pentru noile substanțe active bentiavalicarb, proquinazid și tiosulfat de argint
[notificată cu numărul C(2008) 9]
(Text cu relevanță pentru SEE)
(2008/56/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (1) al patrulea paragraf,
întrucât:
(1)
În conformitate cu articolul 6 alineatul (2) din Directiva 91/414/CEE, Belgia a primit în aprilie 2002 o cerere din partea societății Kumiai Chemicals Industry Co. Ltd. în vederea includerii substanței active bentiavalicarb în anexa I la Directiva 91/414/CEE. Decizia 2003/35/CE a Comisiei (2) a confirmat faptul că dosarul este complet și că se poate considera, în principiu, că respectă cerințele în ceea ce privește datele și informațiile din anexa II și anexa III la directiva menționată anterior.
(2)
În ianuarie 2004, Regatul Unit a primit din partea companiei DuPont (UK) Ltd. o cerere privind proquinazidul. Decizia 2004/686/CE a Comisiei (3) a confirmat faptul că dosarul este complet și că se poate considera, în principiu, că respectă cerințele în ceea ce privește datele și informațiile din anexa II și anexa III la directiva menționată anterior.
(3)
În ianuarie 2003, Țările de Jos au primit o cerere din partea societății Enhold B.V. privind tiosulfatul de argint. Decizia 2003/850/CE a Comisiei (4) a confirmat faptul că dosarul este complet și că se poate considera, în principiu, că respectă cerințele în ceea ce privește datele și informațiile din anexa II și anexa III la directiva menționată anterior.
(4)
Confirmarea faptului că dosarele sunt complete a fost necesară pentru a permite examinarea lor în detaliu și pentru a oferi posibilitatea statelor membre să acorde autorizații provizorii, pentru perioade de până la trei ani, pentru produsele de protecție a plantelor care conțin substanțele active respective, respectând, în același timp, condițiile prevăzute la articolul 8 alineatul (1) din Directiva 91/414/CEE și, în special, condiția cu privire la evaluarea detaliată a substanțelor active și a produsului de protecție a plantelor în conformitate cu cerințele prevăzute în directiva menționată anterior.
(5)
Efectele substanțelor active enumerate mai sus asupra sănătății oamenilor și asupra mediului înconjurător au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE pentru utilizările propuse de solicitanți. Statele membre raportoare au prezentat proiectele de rapoarte de evaluare Comisiei, la 10 mai 2004 (bentiavalicarb), 9 iunie 2006 (proquinazid) și, respectiv, la 9 noiembrie 2005 (tiosulfat de argint).
(6)
Ca urmare a prezentării proiectelor de rapoarte de evaluare de către statele membre raportoare, se consideră necesară solicitarea de informații suplimentare din partea solicitanților, precum și examinarea acestor informații și prezentarea evaluării de către statele membre raportoare. Din acest motiv, examinarea dosarelor este încă în curs și nu va fi posibil să se finalizeze evaluarea în termenele prevăzute în Directiva 91/414/CEE.
(7)
Deoarece, până în prezent, evaluarea nu a identificat motive de preocupare imediate, statelor membre trebuie să li se acorde permisiunea de a prelungi autorizațiile provizorii acordate pentru produsele de protecție a plantelor care conțin substanțele active în cauză, pentru o perioadă de 24 de luni, în conformitate cu dispozițiile articolului 8 din Directiva 91/414/CEE cu scopul de a putea continua examinarea dosarelor. Se așteaptă ca evaluarea și procesul de adoptare a unei decizii privind eventuala includere în anexa I a bentiavalicarbului, a proquinazidului și a tiosulfatului de argint să fie finalizate în termen de 24 de luni.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre pot prelungi autorizațiile provizorii acordate pentru produsele de protecție a plantelor care conțin bentiavalicarb, proquinazid sau tiosulfat de argint pentru o perioadă care să nu depășească 24 de luni de la data adoptării prezentei decizii.
Articolul 2
Prezenta decizie se adresează statelor membre.
Adoptată la Bruxelles, 16 ianuarie 2008.

Labels: 0
3
6